আবু হারব আল-ইয়ামানি

**আবু হারব আল-ইয়ামানি** (  ) বা আল-ইয়াকুবির মতে, **তামিম আল-লাখমি** ( ) ছিলেন একজন আরব বিদ্রোহী, যিনি ৮৪১/৪২ সালে ফিলিস্তিনে আব্বাসীয় খিলাফতের বিরুদ্ধে সংঘটিত একটি বিদ্রোহের নেতা ছিলেন। তিনি সাধারণত **আল-মুবারকা**' ( ) উপাধিতে অধিক পরিচিত ছিলেন।

## বিদ্রোহ
ইমাম আল-তাবারি এসব ঘটনার সবচেয়ে পূর্ণাঙ্গ বিবরণ সংরক্ষণ করেছেন। তাঁর বর্ণনা অনুযায়ী, আবু হারবের বিদ্রোহের সূচনা হয়, যখন এক সৈনিক তাঁর অনুপস্থিতিতে তার বাড়িতে অবস্থান করতে চায়। আবু হারবের স্ত্রী বা বোন তাকে প্রবেশ করতে বাধা দিলে সৈনিকটি তাকে চাবুক দিয়ে আঘাত করে। পরে আবু হারব ফিরে এসে ঘটনাটি শুনে তার তরবারি নিয়ে সৈনিকটিকে হত্যা করেন। এর ফলে তিনি পলাতক হয়ে পড়েন এবং পালিয়ে জর্ডানের পাহাড়ে আশ্রয় নেন। আল-তাবারির মতে, তিনি নিজের পরিচয় গোপন রাখতে মুখে পর্দা (বুরকাʿ) ব্যবহার করতেন এবং এজন্য তিনি *আল-মুবারকা* বা *পর্দাধারী* নামে পরিচিত হন। এই উপাধিটি ইসলামি ইতিহাসে অনেক থেকে বিদ্রোহী নেতাদের ক্ষেত্রে ব্যবহৃত হয়েছে; যেমন আল-উসাইদ, আল-মুকান্না ও আলি ইবনে মুহাম্মাদকেও এই উপাধিতে সম্বোধন করা হতো। “আল-মুবারকা” নামে পরিচিত হওয়ার পর তিনি আব্বাসীয় খিলাফতের অন্যায়ের বিরুদ্ধে কথা বলতে শুরু করেন এবং দ্রুত বহু কৃষক তার সাথে যোগ দেয়। অল্প সময়ের মধ্যেই তিনি উমাইয়াদের উত্তরাধিকারী দাবি করে নিজেকে কাঙ্ক্ষিত 'সুফিয়ানি' হিসেবে ঘোষণা করেন, যার ব্যাপারে বলা হয় যে, তিনি সিরিয়াকে আব্বাসীয়দের থেকে মুক্ত করবেন। তার এই দাবির ফলে বিদ্রোহটি আরো বিস্তৃত হয় এবং স্থানীয় গোত্রীয় অভিজাতরাও এতে অংশগ্রহণ করে। ইয়াকুবির মতে, আমিলা, লাখম, বালকাইন ও জুযাম গোত্র এই বিদ্রোহে অংশ নেয়।

মিশেল দ্য সিরিয়নের বর্ণনা অনুযায়ী, তার সৈন্যসংখ্যা প্রায় ৩,০০০ জন দরিদ্র ও অভাবগ্রস্ত মানুষ ছিল। এতে কিছু খ্রিস্টানও থাকতে পারে। সেই বছরে তীব্র শীত ও খরার কারণে সিরিয়ার কৃষি ক্ষতিগ্রস্ত হয়ে যায় এবং পরে ঝড়ো বসন্তে পঙ্গপালের আক্রমণের কারণে ফসল নষ্ট হয়ে যায়। ইতিহাসবিদ পল কব ধারণা করেন, এই পরিস্থিতিতে আবু হারবের ন্যায়বিচার ও কম করের আহ্বান কৃষকদের কাছে বিদ্রোহকে আকর্ষণীয় করে তোলে।

আবু হারব ও তার অনুসারীরা প্রথমে ফিলিস্তিনে অভিযান চালায়, সম্ভবত রাজধানী ও বাণিজ্যিক কেন্দ্র রামলা লক্ষ্য করে। তারা জেরুজালেমে গিয়ে মসজিদ ও গির্জা লুট করে এবং মুসলিম, খ্রিস্টান ও ইহুদিদের পালিয়ে যেতে বাধ্য করে। খ্রিস্টান প্যাট্রিয়ার্ক গির্জা রক্ষার জন্য বিদ্রোহীদের বিপুল পরিমাণ স্বর্ণ প্রদান করেন। নাবলুসে তাদের হামলার কারণে সেখানকার বাসিন্দারা পালিয়ে যায়, যাদের মধ্যে সামারীয় প্রধান পুরোহিতও ছিলেন। পালানোর সময় তিনি আহত হয়ে হেবরনের পথে মৃত্যুবরণ করেন।

সম্ভবত এর কিছু পরেই খলিফা আল-মুতাসিম বিদ্রোহ দমন করতে রাজা ইবনে আইয়ুব আল-হিদারির নেতৃত্বে একটি বাহিনী পাঠান। আল-হিদারির বাহিনী সংখ্যায় কম ছিল, তাই তিনি ফসল কাটার মৌসুম পর্যন্ত অপেক্ষা করেন। তিনি ধারণা করেন, তখন বিদ্রোহীদের অধিকাংশ কৃষক সমর্থক তাদের মাঠে ফিরে যাবে। এ সময়ে আল-ওয়াসিক ক্ষমতায় আসেন। তিনি আল-হিদারিকে আরেক আব্বাসীয় বিদ্রোহী ইবনে বাইহাসের বিরুদ্ধে পাঠান। তবে তাবারি বিদ্রোহটি সম্পূর্ণভাবে আল-মু‘তাসিমের শাসনামলেই সংঘটিত হয়েছে বলে উল্লেখ করেন এবং ইবন বাইহাসকে আল-মুবারকার অনুসারী হিসেবে বর্ণনা করেন।

ইবনে বাইহাসকে পরাজিত করার পর আল-হিদারি দক্ষিণে অগ্রসর হয়ে রামলার কাছে আবু হার্বের বাহিনীর মুখোমুখি হন। এই যুদ্ধে আব্বাসীয় বাহিনী চূড়ান্ত বিজয় অর্জন করে। আবু হার্বকে বন্দী করে সামাররায় নিয়ে যাওয়া হয়, যেখানে তাকে কারাগারে নিক্ষেপ করা হয়। এরপর থেকে তার আর কোনো খবর পাওয়া যায়নি।

## তথ্যসূত্র


## সূত্র

* 
* 
* 

বিষয়শ্রেণী:আব্বাসীয় খিলাফতের বিরুদ্ধে বিদ্রোহ